**Informatīvais ziņojums**

**"Par 2020. gada 6. jūlija Eiropas Savienības Tieslietu ministru neformālajā videokonferencē izskatāmajiem jautājumiem"**

2020. gada 6. jūlijā notiks Eiropas Savienības (turpmāk – ES) Tieslietu ministru neformālā videokonferences sanāksme.

Sanāksmes darba kārtībā tieslietu ministru diskusijām ir iekļauti šādi jautājumi:

**1. Demokrātijas stiprināšana dalībvalstīs, reaģējot uz COVID–19 pandēmijas laikā izplatīto dezinformāciju un naida runu**

COVID-19 pandēmijas laikā bija vērojams satraucošs dezinformācijas un naida runas apjoms tiešsaistē, kas ir vērtējams, kā nopietns apdraudējums demokrātiskajai sabiedrībai gan Eiropas, gan nacionālā līmenī. Sanāksmes laikā dalībvalstis tiek aicinātas paust viedokli, kā COVID-19 laikā, stiprinot demokrātiju, dalībvalstīm vajadzētu reaģēt uz naida kurināšanu un dezinformāciju. Tāpat dalībvalstis tiek aicinātas sniegt informāciju par pasākumiem, kādi līdz šim ir īstenoti, reaģējot uz naida runu un dezinformācijas izplatīšanu, kā arī sniegt piedāvājumu ES turpmākai kopīgai rīcībai.

Dezinformācijas un naida runas identificēšanu un apkarošanu Latvijā īsteno dažādas valsts iestādes, tai skaitā, Valsts kanceleja, Aizsardzības ministrija, Iekšlietu ministrija un Kultūras ministrija. Saistībā ar ārkārtējās situācijas izsludināšanu valstī, Aizsardzības ministrijas un Valsts policijas darbinieki veica regulāru tradicionālo un sociālo mediju telpas monitoringu, analizējot izplatītos naidīgos vēstījumus un iespējamos dezinformācijas mēģinājumus, pievēršot īpašu uzmanību ziņu, kas tiek publicētas interneta tīmekļa vietnēs latviešu valodā, kā arī tiešsaistes sociālā tīkla tīmekļa vietnēs (*Facebook, Twitter* u.c.), monitoringam. Valsts policija vērsās pie sabiedrības sociālajos medijos un portālos ar informatīvu akciju, skaidrojot, kā viltus ziņas atšķirt no oficiālu avotu sniegtās informācijas. Pie apšaubāma rakstura ziņām par COVID-19 izplatību vai provokatīvām ziņām tika pievienoti komentāri ar Valsts policijas *Facebook* brīdinājuma ierakstu par nedalīšanos vai uzvedības normu ievērošanu tiešsaistē.

Tāpat notika informācijas pārbaudes, interneta izlūkošana, informācijas ievākšana par gadījumiem, kur, iespējams, izplatītas apšaubāma rakstura ziņas (dezinformācija) vai īstenoti mēģinājumi iegūt personificēta rakstura informāciju, izmantojot COVID-19 temata aktualitāti. Tiek veikts aktīvs interneta vides monitorings, un atkarībā no situācijas, tiek īstenotas atbilstošas operatīvās darbības. Gadījumos, kad viltus ziņas ir raisījušas plašu sabiedrisko rezonansi un radījušas kaitīgas sekas, tiek uzsākti kriminālprocesi par huligānismu. Š.g. 5 mēnešos tika uzsākti trīs kriminālprocesi par viltus ziņas publicēšanu, kas satur acīmredzamu necieņu pret sabiedrību, t.i., par viltus ziņu izplatīšanu interneta vietnēs par COVID-19 situāciju. Papildus uzsāktas 6 resoriskās pārbaudes par publicētām ziņām, kuru saturs ir apšaubāms, t.sk. par COVID-19 izplatību un valsts ekonomisko stabilitāti.

*Latvijas pieredze liecina, ka dezinformācijai ir pārrobežu dimensija, tāpēc ir nepieciešama vienota ES pieeja, lai nodrošinātu efektīvu un koordinētu reakciju pret to un garantētu ES pilsoņu pamattiesības un drošību, kā arī iestāžu aizsardzību. Latvija aicina Eiropas Komisiju turpināt centienus panākt lielāku caurskatāmību un atbildīgumu no tiešsaistes platformām dezinformācijas jomā. Kā pamatietvars būtu izmantojami gaidāmie dokumenti: Eiropas Demokrātijas rīcības plāns un Digitālo pakalpojumu tiesību akts, kuriem būs centrālā loma ilgtermiņa pieejai dezinformācijas apkarošanā.*

*Latvija uzskata, ka šajā periodā ir nepieciešams lielāks skaidrošanas process, komunikācija ar sabiedrību, tāpēc īpaši svarīgi ir ES līmenī atbalstīt tādus dalībvalstu centienus, kas vērsti uz to, lai stiprinātu mediju vidi, attīstītu visaptverošas medijpratības prasmes visām pilsoņu vecumu grupām, kā arī atbalstītu kvalitatīva satura ES ziņu ražošanu un izplatīšanu*.

**2. COVID–19 pandēmijas ietekme uz tiesiskumu dalībvalstīs**

Dalībvalstu ministri tiek lūgti sniegt informāciju par to, kā dalībvalstu pilsoņi covid–19 laikā reaģēja uz ierobežojumiem, kas visiem bija jāievēro, lai saglabātu zemu infekcijas līmeni un cilvēku drošību, kā arī, kā tika izvērtēta noteikto ierobežojumu proporcionalitāte. Ministri tiek aicināti paust pandēmijas laikā gūtās atziņas par tiesiskuma un tā principu noturību krīzes situācijā, un kas turpmāk būtu darāms, lai veicinātu tiesiskuma stiprināšanu.

Latvijas valdība, sadarbībā ar valststiesību un cilvēktiesību ekspertiem, izstrādāja normatīvos aktus[[1]](#footnote-1), kas paredzēja virkni pasākumus, lai novērstu vīrusa izplatību un pasargātu sabiedrību no veselības apdraudējuma. Tajā skaitā tika atcelti visi publiskie pasākumi, mācību process visa līmeņa izglītības iestādēs norisinājās attālināti, tika ierobežoti visi apmeklējumi slimnīcās, ieslodzījuma vietās, sociālās aprūpes centros, kā arī iedzīvotājiem tika ieteikts pēc iespējas ievērot pašizolāciju, distancēšanos un bez īpašas nepieciešamības nedoties ārpus mājvietām.

Jāatzīst, ka iepriekš minētie pasākumi ietekmēja personu biedrošanās un pulcēšanās brīvības, tiesību uz izglītību, tiesību uz privātās un ģimenes dzīves neaizskaramību un pārvietošanās brīvības atsevišķu aspektu īstenošanu Latvijā. Taču ārkārtējās situācijas laikā nav iespējams nodrošināt personas tiesību ierobežojuma individuālu izvērtējumu, proti, nav iespējams izpildīt visas prasības, kas izriet no Eiropas Cilvēka tiesību un pamatbrīvību aizsardzības konvencijas un Eiropas Cilvēktiesību tiesas judikatūras, kā arī no Apvienoto Nāciju Organizācijas (turpmāk – ANO) 1966. gada Starptautiskā pakta par pilsoniskajām un politiskajām tiesībām. Tādēļ Latvija, līdzīgi kā citas 10 valstis Eiropas Padomes un ANO ģenerālsekretariātiem iesniedza deklarāciju, uz ārkārtējās situācijas laiku atkāpjoties no tiesību uz izglītību, pulcēšanās brīvības, tiesību uz privātās un ģimenes dzīves neaizskaramību un pārvietošanās brīvības atsevišķu aspektu nodrošināšanas, ciktāl tas bija nepieciešams COVID-19 izplatības ierobežošanai.

Nolūkā mazināt personu savstarpējo saskarsmi, vienlaikus nodrošinot politisko lēmumu pieņemšanu, izglītības procesu nepārtrauktību un personu infekcijas riska mazināšanos, Latvija plaši izmantoja dažādus e-formātu digitālos risinājumus, tai skaitā:

* tika organizēti rakstveida tiesas procesi, ja vien absolūti nebija nepieciešams organizēt klātienes tiesas sēdes. Tāpat vairums tiesu sēžu tika organizētas videokonferenču režīmā;
* tika izstrādāta digitālā platforma "e-Saeima" Latvijas parlamenta sēžu norisei;
* valdības, valsts iestāžu un daudzu privāto iestāžu darbs notika attālināti, izmantojot digitālās iespējas;
* vietnēs "[www.uzdevumi.lv](http://www.uzdevumi.lv)", "www.tavaklase.lv" tika nodrošināta programma, nodarbību tēmas un nepieciešamais mācību saturs 1.-12. klašu skolēniem;
* š.g. 29. maijā Latvijā kā vienā no pirmajām ES dalībvalstīm tika ieviesta decentralizēta COVID-19 kontaktu izsekošanas aplikācija "Apturi Covid".

Tiesiskuma stiprināšanas nolūkos, š.g. 6. maijā Latvija pievienojās Francijas ierosinātajai ES tiesiskuma draugu grupai, kā arī 2. aprīlī Latvija kopā ar 15 citām ES dalībvalstīm publiskoja paziņojumu par tiesiskuma stiprināšanu COVID-19kontekstā.

*Latvijā š.g. 10. jūnijā tika izbeigta 12. martā izsludinātā ārkārtējā situācija valstī, tāpēc izvērtējot Latvijas iedzīvotāju rīcību šajā periodā, jāatzīst, ka lielākā daļa Latvijas sabiedrības uz valdības ieviestajiem pasākumiem reaģēja ar sapratni un pilsonisku attieksmi, izprotot cēlonisko saikni savai rīcībai un vīrusa izplatībai. To apliecina salīdzinoši mazais saslimušo un mirušo iedzīvotāju skaits.*

*Latvija jau vairāku gadu garumā ir veikusi būtiskus ieguldījumus valsts pārvaldes, izglītības un veselības iestāžu digitalizācijā. COVID-19 pandēmija parādīja, ka iepriekš plaši veiktā tieslietu jomas digitalizācija arī krīzes periodā nodrošina gan tiesu pieejamību un darbību, gan iespēju dibināt jaunus uzņēmumus, gan arī saziņu ar valsts pārvaldes iestādēm, tādējādi nodrošinot tiesiskuma principu uzturēšanu valstī*.

*Latvija vienmēr ir paudusi viedokli, ka ES ir vērtību savienība, tāpēc visām dalībvalstīm ir stingri jāievēro demokrātijas, tiesiskuma un cilvēktiesību principi. Ierobežojošajiem pasākumiem COVID-19 krīzes kontekstā jābūt īstermiņa. Jānodrošina, lai COVID-19 krīze neapdraudētu pamattiesības, ES vērtības un tiesiskumu.*

**Delegācija**

Delegācijas vadītājs: **Andris Vītols**, parlamentārais sekretārs

Delegācijas dalībnieki: **Kristīne Pommere,** valsts sekretāra vietniece ārvalstu sadarbības un stratēģijas jautājumos;

**Anda Smiltēna,** tieslietu nozares padomniece;

**Vineta Krutko,** tieslietu nozares padomniece.

Ministru prezidenta biedra,

tieslietu ministra p.i.,

satiksmes ministrs Tālis Linkaits

Poiša 67036912

Arta.Poiša@tm.gov.lv

1. Ministru kabineta 2020. gada 12. marta rīkojums Nr. 103 "Par ārkārtējās situācijas izsludināšanu" [↑](#footnote-ref-1)